РЕШЕНИЕ HА КОМИСИЯТА
от 8 февруари 2007 година
за отпускане на Нидерландия и на Обединеното кралство на три допълнителни риболовни дни за засилена дейност на наблюдателите в съответствие с приложение IIа към Регламент (ЕО) № 51/2006 на Съвета
(нотифицирано под номер C(2007) 365)
(единствено нидерландският и английският текст са автентични)
(2007/88/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 51/2006 на Съвета от 22 декември 2005 г. за определяне на риболовните възможности през 2006 г. и съответните условия по отношение на някои рибни запаси и групи рибни запаси, приложими във водите на Общността и по отношение корабите на Общността във води, за които се изискват ограничения върху улова (1), и по-специално точка 11 от приложение IIA към него,
след консултация с Научния, технически и икономически комитет по рибарство,
като има предвид, че:
(1)
Точка 8.2 от приложение IIA към Регламент (ЕО) № 51/2006 посочва максималния брой дни годишно, през които плавателен съд на Общността може да се намира в някоя от зоните, посочени в точка 2 от посоченото приложение, като на борда си носи някой от риболовните уреди, посочени в точка 4 от същото приложение.
(2)
Точка 11 от приложение IIA позволява на Комисията да присъжда три допълнителни риболовни дни, през които плавателен съд може да се намира в зоната, като на борда си носи някой от уредите, посочени в точка 4 от посоченото приложение, на основата на засилена програма за дейност на наблюдателите в партньорство между учени и риболовния отрасъл.
(3)
Нидерландия и Обединеното кралство представиха такава засилена програма за дейност на наблюдателите в партньорство между учени и риболовния отрасъл.
(4)
С оглед на представените програми следва да бъдат определени на Нидерландия и Обединеното кралство по три допълнителни дни в морето в периода от 1 февруари 2006 г. до 31 януари 2007 г. за съдовете, участващи в представената засилена програма за дейност на наблюдателите.
(5)
Мерките, предвидени в настоящото решение, са в съответствие със становището на Комитета по рибарство и аквакултури,
ПРИЕ НАСТОЯЩОТО РЕШЕНИЕ:
Член 1
Максималният брой дни, посочени в точка 8.2 от приложение IIA към Регламент (ЕО) № 51/2006, трябва да бъде увеличен с три дни за плавателните съдове, носещи на борда си някой от уредите, описани в точка 4 от посоченото приложение IIA, за съдове под флага на Нидерландия или на Обединеното кралство и участващи в представената засилена програма за дейност на наблюдателите, посочена в точка 11.1 от посоченото приложение.
Член 2
1. Седем дни след нотифициране на настоящото решение с Официален вестник на Европейския съюз Нидерландия и Обединеното кралство трябва да представят на Комисията пълния списък на плавателните съдове, избрани за вземането на проби, свързани с представените засилени програми.
2. Единствено съдовете, избрани за плановете за вземане на проби и които са участвали до края на представените засилени програми, предвидени за 2006 г., ще могат да се възползват от предоставените допълнителни дни, както са посочени в член 1.
Член 3
Два месеца след края на представените засилени програми за 2006 г. Нидерландия и Обединеното кралство ще предоставят на Комисията доклад за резултатите от програмите за обхванатите видове и зони.
Член 4
Настоящото решение е насочено към Кралство Нидерландия и към Обединено кралство Великобритания и Северна Ирландия.
Съставено в Брюксел на 8 февруари 2007 година.